Vakbonde vra vir dringende interdik teen SAL | Netwerk24
Deur Jan Cronje, Fin24 11 Februarie 2020 12:05
Die metaalwerkersvakbond, Numsa, en die Suid-Afrikaanse Kajuitpersoneelvereniging (Sacca) het Dinsdag ’n dringende aansoek in die arbeidshof in Johannesburg gebring om te keer dat die sakeredders van die SAL enige stappe doen om poste by die Suid-Afrikaanse Lugdiens te sny voordat hulle aan die relevante arbeidswetgewing voldoen het.
Die Suid-Afrikaanse Lugdiens (SAL) se sakeredders beplan afleggings van tussen 944 en 4000.
Phakamile Hlubi-Majola, nasionale woordvoerder van Numsa, sê die vakbonde hoop hulle kan Donderdag hul saak in die hof stel.
Dit volg nadat die SAL se sakereddingspraktisyns, Siviwe Dongwana en Les Matuson, verlede week aangekondig het al die SAL se binnelandse roetes word gekanselleer, behalwe die een tussen Johannesburg en Kaapstad.
Matuson-hulle het in daardie stadium gesê hoewel elke poging aangewend word om werkverliese by die SAL te beperk, sal ’n “vermindering in die personeel ongelukkig nodig wees”.
In die dringende aansoek vra die twee vakbonde die hof vir ’n interdik om die SAL en die sakeredders te keer om enige stappe in hierdie verband te doen. Hulle wil hê die sakeredders moet ingevolge arbeidswetgewing eers gehoor gee aan die proses van “deeglike gesamentlike konsultasie om ’n konsensus te bereik”.
Hlubi-Majola het Dinsdag gesê die vakbonde vra die hof ook vir ’n bevel dat die sakeredders gehoor moet gee aan die bepalings van ’n loonooreenkoms wat verlede jaar bereik is. Die ooreenkoms wat onderteken is, voordat die sakereddingsproses begin het, bepaal werkers wat aan herstrukturering onderwerp word, moet in ’n opleidingsprogram geplaas word.
Ingevolge hierdie program moet werkers 75% van hul salaris deur ’n sektorale opvoedings- en opleidingsowerheid (SETA) betaal word omdat hul nuwe vaardighede aanleer, volgens Hlubi-Majola. – Fin24
Meer oor: Sacca | Suid-Afrikaanse Lugdiens | Numsa | Hofaansoek | Staatsondernemings | Sakeredding | Afleggings